Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1021/12/8807	Michalovce, 19.8.2013
EEČ : 2-66-266-2013

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 2 písmeno c, odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1.)	dňa 30.11.2012 v čase okolo 14.00 h, za spoluúčasti mal. D.T., nar. 23.4.1999, mal. A.K., nar. 31.12.2000, mal. J.K., nar. 12.4.2001 a mal. E.K., nar. 24.11.1999 cez otvorenú bránku vošli na pozemok rodinného domu č. 332 v obci Trhovište, okres XXXXX, kde následne maloletí D.T. a J.K. rozbili sklenenú výplň na okne v zadnej časti domu, cez ktoré sa takto všetci dostali do vnútra domu, odkiaľ postupne zobrali a odcudzili 1 ks koberec, 2 ks sväté obrázky, mikinu, postelné oblečenie, paplón s vankúšom, koženku, kde cez rozbité okno aj odišli z miesta činu a odcudzené veci si podelili, čím tak poškodenému XXXXX spôsobili na odcudzených veciach škodu vo výške 180 €,
2.)	dňa 1.12.2012 v čase okolo 08.30 h, po predchádzajúcej vzájomnej dohode s obvineným ml. XXXXX a za spoluúčasti mal. D.T., nar. 23.4.1999 cez otvorenú bránku vošli na pozemok rodinného domu č. 332 v obci Trhovište, okres XXXXX, kde následne cez už rozbité okno v zadnej časti domu sa všetci dostali do vnútra domu, odkiaľ zobrali a odcudzili 1ks koberec, 1 ks svätý obrázok, záclonu a s týmito vecami odišli z miesta činu preč, čím pre poškodeného XXXXX spôsobili na odcudzených veciach škodu vo výške 35 €,

lebo obvinený mladistvý v čase činu neprekročil pätnásty rok veku a nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie.

Odôvodnenie:
Vyšetrovateľ PZ, OR PZ v Michalovciach, Odboru kriminálnej polície XXXXX uznesením sp. zn. ORP-978/OVK-MI-12 z 09. 01. 2013 podľa § 206 ods. 1 Tr. poriadku vzniesol obvinenie ml. XXXXX a spol., pre pokračovací prečin krádeže podľa § 212 ods. 2 písm. a) Tr. zákona a pokračovací prečin porušovania domovej slobody podľa § 194 ods. 1, ods. 2 písm. c) Tr. zákona, v dielčom skutku 2) formou spolupáchateľstva podľa § 20 Tr. zákona, na skutkovom základe uvedenom vo výroku citovaného uznesenia. 

Vyšetrovateľ PZ po skončení skráteného vyšetrovania predložil prokurátorovi podľa § 209 ods. 1 Tr. poriadku vyšetrovací spis s návrhom na zastavenie trestného stíhania obvineného ml. XXXXX podľa § 215 ods. 1 písm. f) Tr. poriadku.   

Preskúmaním vyšetrovacieho spisu som sa s návrhom vyšetrovateľa PZ stotožnil.  

Vykonaným dokazovaním, najmä doznaním sa samotného obvineného mladistvého, výsluchom spoluobvineného, svedkov ako aj listinnými dôkazmi bolo preukázané, že obvinený ml. XXXXX sa dopustil prečinov, pre ktoré je trestne stíhaný. 

V zmysle ustanovenia § 338 Tr. poriadku bola do konania pribratá znalkyňa z odboru psychológia, XXXXX za účelom posúdenia rozumovej a mravnej vyspelosti obvineného mladistvého. 

Znalkyňa v záveroch posudku uvádza, že u obvineného mladistvého sa jedná o osobnosť stále sa formujúcu so znakmi asociálneho vývinu v štádiu puberty, aktuálne bez známok duševného ochorenia v zmysle psychózy. Aktuálny duševný vývoj obv. ml. XXXXX zaostáva za chronologickým vekom zhruba o 1,5 roka a mentálny vek čiže úroveň jeho rozumovej vyspelosti zodpovedá asi 13,5 ročnému dieťaťu. Jeho intelektové schopnosti dosahujú pásmo ľahkej duševnej zaostalosti - ľahkej debility. Mravná vyspelosť zaostáva, jeho morálka sa riadi skôr svojimi a aktuálnymi normami skupiny, v ktorej sa chce presadiť a nereflektuje pozitívne spoločenské normy. Obvinený mladistvý len čiastočne chápe zmysel a význam prejednania svojho konania pred súdom. Závažnosť dôsledkov pre svoj život a následné sankcie nedokáže adekvátne chápať. Obvinený mladistvý len čiastočne chápe protiprávnosť svojho konania. Len čiastočne je tiež spôsobilý ovládať svoje konanie.   

Podľa § 215 ods. 1 písm. f) Tr. poriadku prokurátor zastaví trestné stíhanie, ak obvinený mladistvý v čase činu neprekročil pätnásty rok veku a nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie.  

Týmto rozhodnutím nie je dotknuté právo poškodeného požadovať náhradu škody v občiaskom súdnom konaní. 

Z horeuvedených dôvodov som rozhodol tak, ako to je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Župík
prokurátor